CENTELทำนิวไฮ กำไร-รายได้สูงสุด
เซ็นทรัล พลาซา สร้างสถิติสูงสุดใหม่ ไตรมาสแรก โกยกำไร 565 ล้านมากกว่าทั้งปีก่อน รายได้ทะลุ 3,000 ล้านบาทครั้งแรก
17 พ.ค. 2555

เซ็นทรัล พลาซา สร้างสถิติสูงสุดใหม่ ไตรมาสแรก โกยกำไร 565 ล้านมากกว่าทั้งปีก่อน รายได้ทะลุ 3,000 ล้านบาทครั้งแรก
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัล พลาซา (CENTEL) เปิดเผยว่า ไตรมาสแรกปีนี้ บริษัทมีกำไรสุทธิสูงถึง 41.25% เป็นจำนวน 565 ล้านบาท และเป็นครั้งแรกที่บริษัทมีรายได้รวมมากกว่า 3,000 ล้านบาท โดยมีรายได้รวม 3,722 ล้านบาท เพิ่มขึ้น 24.1% 
“บริษัทมีกำไรสุทธิสูงสุดเท่าที่เปิดดำเนินธุรกิจมา และเฉพาะไตรมาสแรกปีนี้ กำไรก็สูงกว่าทั้งปี 2554 ที่ทำได้จำนวน 550.4 ล้านบาท” นายรณชิต กล่าว
บริษัทมีรายได้จากธุรกิจอาหารสัดส่วน 51% หรือเท่ากับ 1,901 ล้านบาทในไตรมาสแรก ส่วนธุรกิจโรงแรมมีจำนวน 1,821 ล้านบาท เพิ่มขึ้น 19.8% จากอัตราการเข้าพักเฉลี่ย 75.2% เพิ่มขึ้น 4.6% เทียบกับไตรมาสแรก ปี 2554 เฉลี่ย 70.6% โดยโรงแรมเซ็นทาราแกรนด์ และศูนย์ประชุมบางกอก คอนเวนชัน เซ็นเตอร์ เซ็นทรัลเวิลด์ มีรายได้เพิ่มขึ้น 114.8 ล้านบาท หรือ 42%
สำหรับปี 2555 นี้ บริษัทจะผลักดันธุรกิจเติบโตต่อเนื่อง มีเป้ายอดขายรวมประมาณ 14,400 ล้านบาท เติบโต 28% จากปี 2554